กรมประชาสัมพันธ์ ก้าวเข้าสู่ปีที่ 87 แต่ยังคงมุ่งมั่นในการพัฒนาในทุกด้าน เพื่อตอบโจทย์ให้ประชาชนร่วมกันพัฒนาประเทศ
กรมประชาสัมพันธ์ ก้าวเข้าสู่ปีที่ 87 แต่ยังคงมุ่งมั่นในการพัฒนาในทุกด้าน เพื่อตอบโจทย์ให้ประชาชนร่วมกันพัฒนาประเทศพลโท สรรเสริญ แก้วกำเนิด อธิบดีกรมประชาสัมพันธ์ พร้อมรองอธิบดีกรมประชาสัมพันธ์ ผู้บริหาร ข้าราชการ และเจ้าหน้าที่ ร่วมทำบุญตักบาตรข้าวสารอาหารแห้งแด่พระภิกษุสงฆ์ 9 รูป จากนั้นได้นำสักการะพระพรหม พระอินทร์ และพระภูมิเจ้าที่ เนื่องในวันคล้ายวันก่อตั้งกรมประชาสัมพันธ์ ครบรอบปีที่ 87 ซึ่งตรงกับวันที่ 3 พฤษภาคม อธิบดีกรมประชาสัมพันธ์ กล่าวว่า ปีนี้ก็ได้ปรับกิจกรรมให้สอดคล้องกับสถานการณ์การแพร่ระบาดของโรคโควิด-19 ส่วนการดำเนินงานที่ผ่านมาก็พยายามปรับปรุงการทำงานอยู่เสมอ ทั้งโทรทัศน์ วิทยุ และสื่อโซเชียลมีเดีย เพื่อสร้างความรับรู้และความเข้าใจ ในเรื่องราวที่เกี่ยวกับสถานการณ์บ้านเมือง ทั้งเรื่องเศรษฐกิจ สังคมการเมือง และทำความเข้าใจในเรื่องนโยบายของรัฐ ว่ารัฐบาลมีแนวทางในการขับเคลื่อนงานและแก้ไขปัญหาอย่างไร ซึ่งไม่ใช่เรื่องง่ายที่จะเสนอเรื่องราวที่เป็นข่าวสารบ้านเมืองและนโยบายของรัฐ ซึ่งประชาชนอาจจะไม่ค่อยชอบข่าวลักษณะเช่นนี้แต่จะนิยมบริโภคข่าวที่ไปตามกระแส แต่กรมประชาสัมพันธ์เป็นหน่วยงานของรัฐ เป็นทั้งข้าราชการและเป็นทั้งสื่อ จึงเสนอแต่เรื่องข่าวที่เป็นกระแสไม่ได้ แต่ต้องเสนอเรื่องที่เป็นสาระและความจำเป็นของประชาชนที่ต้องรู้และควรรู้ ซึ่งทุกคนในองค์กรก็พยายามปรับปรุงการทำงานอย่างเต็มที่ เพื่อให้ตอบโจทย์ประชาชนร่วมกันพัฒนาประเทศอธิบดีกรมประชาสัมพันธ์ กล่าวถึงก้าวต่อไปของการทำงานเพื่อให้ประชาชนเข้าถึงข่าวสารของรัฐมากขึ้น ว่า จะพยายามปรับตัว ให้เข้ากับพฤติกรรมความเปลี่ยนแปลงของประชาชน ก็คือจะเน้นสื่อโซเชียลมีเดียมากขึ้น ในส่วนของโทรทัศน์และวิทยุก็มีกลุ่มแฟนคลับอยู่แล้วพอสมควร ซึ่งขณะนี้ก็กำลังปรับปรุงการทำงาน ใช้ภาษาที่ไม่สูง เพื่อประชาชนเข้าใจได้ง่าย ขณะที่ ในส่วนภูมิภาค ได้ปรับการทำงานในส่วนของโทรทัศน์ โดยรวมสถานีโทรทัศน์ NBT ในแต่ละภาคเป็น 1 สถานี ซึ่งหากกดเลข 2 ก็จะได้ชม NBT 2hd ช่องหลักที่เป็นช่องภาพรวม แต่เมื่อกดเลข 11 ก็จะได้รับชมช่อง NBT ในส่วนภูมิภาคที่ใช้ภาษาของแต่ละภาค และวิธีดำเนินการที่แสดงถึงอัตลักษณ์ของภูมิภาคนั้นๆ ซึ่งก็เชื่อว่า จะทำให้ประชาชนเข้าถึงข้อมูลข่าวสารและเข้าใจได้ง่ายขึ้น กรมประชาสัมพันธ์ เริ่มก่อตั้งเมื่อวันที่ 3 พฤษภาคม 2476 โดยมีชื่อในระยะเริ่มแรกว่า “กองโฆษณาการ” ที่นำข้อมูลจากภาครัฐ มาสร้างกระแสความรับรู้และความเข้าใจอันดีให้กับประชาชน ผ่านทางสื่อต่างๆ และได้พัฒนาผลงานขึ้นมาเป็นลำดับ สู่การเป็นกสำนักงานโฆษณาการ กรมโฆษณาการ และกรมประชาสัมพันธ์ในปัจจุบัน กับบทบาทหน้าที่กว้างขวางยิ่งขึ้นสะท้อนให้เห็นถึงแนวนโยบายและการบริหารงานของรัฐบาลในแต่ละยุคแต่ละสมัย โดยเฉพาะการเป็นศูนย์กลางการประชาสัมพันธ์ภาครัฐ ดำเนินการประชาสัมพันธ์เพื่อให้ประชาชนมีโอกาสรับรู้เกิดเข้าใจสามารถนำข้อมูลข่าวสารของรัฐไปใช้ในการพัฒนาคุณภาพชีวิตและมีส่วนร่วมในการพัฒนาประเทศ รวมทั้งยังสามารถเผยแพร่ภาพลักษณ์ที่ดีของประเทศไทยผ่านการดำเนินงานตลอดระยะเวลาที่ยาวนานถึง 87 ปี ส่วนวิสัยทัศน์การทำงานจะยึดมั่นการเป็นองค์การที่ได้รับความเชื่อถือด้านข่าวสาร เพื่อพัฒนาคุณภาพชีวิตของประชาชน และสร้างภาพลักษณ์ที่ดีของประเทศ